Produktivitetskommissionen

Produktivitetskommissionen blev nedsat af SRSF-regeringen i begyndelsen af 2012 og offentliggjorde sin afsluttende rapport 31. marts 2014. Baggrunden for oprettelsen var en lav produktivitetsudvikling i Danmark siden omkring 1995, både i forhold til tidligere år og i forhold til en række andre vestlige lande.

Efter kommissionens kommissorium skulle den kulegrave den danske produktivitetsudvikling og komme med konkrete anbefalinger, der kan styrke Danmarks produktivitet – både i dansk erhvervsliv og i den offentlige sektor – fremover.

Sammensætning 

Produktivitetskommissionen bestod af følgende medlemmer:

 Peter Birch Sørensen, professor, Københavns Universitet (formand)
 Carl-Johan Dalgaard, professor, Københavns Universitet
 Agnete Gersing, direktør, Konkurrence- og Forbrugerstyrelsen 
 Hans Nikolaisen, kommunaldirektør, Randers Kommune
 Agnete Raaschou-Nielsen, tidl. adm. direktør og nu medlem af bestyrelsen i flere private virksomheder
 Philipp Schröder, professor, Aarhus Universitet 
 Jan Rose Skaksen, direktør, Institut for Kommunernes og Regionernes Analyse og Forskning (KORA) 
 Birgitte Sloth, prodekan, professor, Københavns Universitet 
 Anders Sørensen, professor, Copenhagen Business School

Arbejde 

Produktivitetskommissionen offentliggjorde løbende sine analyser. I løbet af sin to-årige levetid udgav den seks større analyserapporter om forskellige aspekter, en række baggrundsrapporter og supplerende materiale og en samlet slutrapport "Det handler om velstand og velfærd", der samlede op på kommissionens anbefalinger af, hvordan Danmarks produktivitet kan styrkes.

Emnerne for de seks analyserapporter 
 
 Danmarks produktivitet - hvor er problemerne? (april 2013)

 Konkurrence, internationalisering og regulering (maj 2013)

 Styring, ledelse og motivation i den offentlige sektor (september 2013)

 Uddannelse og innovation (december 2013)

 Infrastruktur (januar 2014)

 Offentlig-privat samarbejde (februar 2014)

Kommissionens anbefalinger 

Kommissionens konklusioner og anbefalinger blev samlet i slutrapporten. I alt var der 123 konkrete anbefalinger.  

Hovedoverskrifterne handlede om mere konkurrence, et styrket uddannelsessystem og mere effektivitet i den offentlige sektor. Blandt de mange specifikke forslag var:

 Styrk konkurrencelovgivningen på niveau med bedste praksis i  EU
 Prioriter offentlige udgifter med blik for, hvordan de påvirker produktiviteten
 Omlæg skatter fra indkomst til skatter på fast ejendom (ejendomsværdiskat og grundskyld)
 Brug betaling til at reducere trængslen i trafikken, bl.a. via forsøg med roadpricing 

 Indret de videregående uddannelser, så de i højere grad leverer uddannelser, der giver adgang til høj beskæftigelse og løn

 Styrk det faglige niveau i folkeskolen ved at ændre læreruddannelsen

 Et gennemgribende eftersyn af ungdomsuddannelserne

 Afbureaukratisering og forenkling i det offentlige

 Skab konkurrence om flere offentlige opgaver

 Liberaliser apotekerloven

 Togdrift på flere jernbanelinjer i udbud

 Grundigere samfundsøkonomiske analyser af infrastruktur

 Systematisk måling og offentliggørelse af uddannelsesinstitutioners resultater

 Et sagkyndigt udvalg skal foreslå en mere neutral beskatning af erhvervs- og kapitalindkomst

 Mere offentlig-privat samarbejde

 Opgør med konkurrenceklausuler

Se også 

 Produktivitet
 Økonomisk vækst

Eksterne henvisninger 

Produktivitetskommissionens hjemmeside

Kilder 

Danske kommissioner
Etableret i 2012
Ophørt i 2014